projecte-aina/catalan_government_crawling huggingface dataset:
El secretari general d'Empresa i Ocupació, Xavier Gibert, ha inaugurat aquest matí la nova seu de la filial catalana a Gavà des de la que donarà servei comercial i tècnic als clients de la península ibèrica.
El secretari general d'Empresa i Ocupació, Xavier Gibert, ha inaugurat aquest matí la nova seu de la multinacional japonesa Amada a Gavà, des d'on donarà servei comercial i tècnic als clients de la península Ibèrica.
Juntament amb el secretari general, han participat a l'acte el president del grup Amada, Mitsuo Okamoto; l'alcaldessa de Gavà, Raquel Sánchez; i el cònsol general del Japó, Hiroyuki Makiuchi; entre d'altres personalitats.
En aquest projecte, la filial catalana del grup, Amada Maquinària Ibérica, ha rebut el suport de l'àrea d'atracció d'inversions estrangeres d'ACCIÓ, l'agència per a la competitivitat de l'empresa catalana de la Generalitat.
El secretari general Xavier Gibert ha explicat que "la inauguració de la nova seu corporativa d'Amada representa per a nosaltres una ratificació de l'aposta de l'empresa per Catalunya i de la seva confiança en el nostre país".
Gibert ha afegit que "en un món globalitzat, aquesta confiança és molt important ja que ratifica l'aposta del govern de la Generalitat per tornar a dotar a la indústria del pes que li pertoca i que mai hauria d'haver perdut".
La multinacional japonesa ha invertit un milió d'euros en aquesta nova seu que substitueix i amplia la que fins ara tenia a Cornellà i en tres anys preveu crear 15 llocs de treball que s'afegiran als 35 amb els que compta actualment.
El canvi d'ubicació no és només un canvi físic, sinó que també representarà un canvi d'estratègia amb l'objectiu de millorar el posicionament de l'empresa davant el client.
La filial de Gavà, que depèn directament de la central europea amb seu al Regne Unit, donarà servei de venda, post-venda, estampació i adaptació de la maquinària segons les necessitats dels compradors.
El grup Amada és un dels principals fabricants mundials de maquinària per a transformació de xapa metàl·lica destinada a la indústria de l'automòbil, les infraestructures o els electrodomèstics, entre d'altres.
Amada compta amb prop de 6.500 treballadors a més de 80 filials situades a 70 països d'arreu del món.
L'empresa japonesa Amada inverteix 1 milió d'euros en una nova planta a Gavà i crea 15 llocs de treball en tres anys
El conseller d'Empresa i Ocupació, Felip Puig, ha inaugurat aquest dissabte la 33a edició de la Fira Comarcal de Primavera que té lloc a Campllong.
A l'acte d'inauguració també hi ha assistit l'alcalde de Campllong, Lluís Freixas.
El conseller ha signat en el Llibre d'Honor de l'Ajuntament i posteriorment ha visitat l'espai dedicat a la Fira Comercial, les parades de venda de productes artesans, de demostració d'oficis artesanals, d'exposicions de maquinària agrícola i industrial antiga i actual i el mercat d'ocasió.
La fira es complementa amb exhibicions i concursos amb l'objectiu d'acostar el treball del camp i la vida de pagès a tots els visitants i fer difusió de l'estreta relació entre les persones, els animals i la terra.
Felip Puig inaugura la 33a edició de la Fira Comarcal de Primavera a Campllong
El director general d'Indústria, Antoni Ma.
Grau, ha participat aquest divendres en la inauguració del Fem.Talent Fòrum 2015, que ha tingut lloc al Campus La Salle Technova a Barcelona.
L'acte també ha comptat amb la intervenció de la directora executiva de La Salle Technova Barcelona, Tània Sagaste, i del president de la Xarxa de Parcs Científics i Tecnològics de Catalunya, Josep Miquel Piqué.
Durant la inauguració, Grau ha destacat que "el principal actiu del nostre país és la nostra gent.
La seva vitalitat, iniciativa i valentia es tradueix en un teixit dens, ric i divers de pimes".
Segons el director general d'Indústria, "els valors de la nostra societat tenen molt a veure amb la nostra cultura industrial centenària: l'esforç, la dedicació, el treball ben fet i l'autoexigència".
Organitzat per la Xarxa de Parcs Científics i Tecnològics de Catalunya (XPCAT), està dirigit a professionals del món de la ciència, tecnologia, empresa, associacions i administracions públiques.
El director general d'Indústria participa en la inauguració del Fem.Talent Fòrum 2015
Amb l'adquisició de la unitat productiva 'Capellades' de l'empresa Virtisú, Dicepa esdevé un important grup integrat de fabricació i distribució d'articles derivats del paper per a ús sanitari, higiènic, domèstic i de restauració.
• Amb l'adquisició de la unitat productiva 'Capellades' de l'empresa Virtisú, Dicepa esdevé un important grup integrat de fabricació i distribució d'articles derivats del paper per a ús sanitari, higiènic, domèstic i de restauració.
• Aquesta planta, ubicada a La Torre de Claramunt, preveu una facturació de més de 20 milions d'euros aquest 2015.
Juntament amb les plantes d'Osca i Madrid, Dicepa espera doblar la seva facturació en dos anys.
• Per a aquest projecte, Dicepa ha comptat amb el suport de l'àrea d'atracció d'inversions estrangeres de la Generalitat, Invest in Catalonia, i de la Direcció General d'Indústria.
El grup paperer Dicepa, que té la seu a Osca, ha invertit més de 4 milions d'euros per a l'adquisició i posada en marxa de la unitat productiva "Capellades" procedent de la liquidació de l'empresa Virtisú.
Amb aquesta acció, Dicepa manté 60 llocs de treball a La Torre de Claramunt.
Per a aquest projecte, l'empresa de l'Anoia ha comptat amb el suport d'Invest in Catalonia, l'àrea d'atracció d'inversions estrangeres de la Generalitat, i de la Direcció General d'Indústria.
El CEO de l'empresa paperera, Juan Ramón Mor, explica que amb la planta de l'Anoia "el grup Dicepa completa el seu pla de negoci per convertir-se en un important grup integrat de fabricació i distribució de tots els articles derivats del paper per a ús sanitari, higiènic, domèstic i de restauració, partint de la cel·lulosa verge i del paper reciclat".
A més de la planta de La Torre de Claramunt, Dicepa compta amb una fàbrica de papers crespats especials a Enate (Osca), i amb una planta de fabricació de tovalles i tovallons, a més d'un centre logístic, a Alcalà d'Henares (Madrid).
Aquest any, el grup paperer preveu doblar la facturació de 2013 i assolir els 45 milions d'euros.
La planta de l'Anoia hi contribuirà amb més de 20 milions.
El 2014, el grup Dicepa ha exportat el 35% de la seva producció a 14 països de la Unió Europea.
El seu objectiu per aquest any és aconseguir una xifra que voregi el 50% i mantenir-la en els propers períodes.
L'empresa paperera Dicepa inverteix més de 4 milions d'euros i manté 60 llocs de treball a l'Anoia
La companyia, spin-off de l'IREC, ha desenvolupat una tecnologia que reprodueix qualsevol espectre de llum, ja sigui la llum del Sol o artificial, amb totes les seves propietats físiques en el rang visible.
• La companyia, spin-off de l'IREC, ha desenvolupat una tecnologia que reprodueix qualsevol espectre de llum, ja sigui la llum del Sol o artificial, amb totes les seves propietats físiques en el rang visible.
• Ledmotive és una de les 60 empreses presents a l'estand de la Generalitat en el Mobile World Congress que se celebra aquesta setmana.
• L'empresa de Sant Adrià de Besòs, que començarà a comercialitzar el producte la segona meitat de l'any, ha produït des del 2012 diversos prototips, un dels quals ha format part d'una exhibició a la National Gallery de Londres.
Barcelona, 2 de març de 2015. – L'empresa catalana Ledmotive Technologies ha presentat al Mobile World Congress una nova tecnologia d'il·luminació LED intel·ligent connectada a Internet.
Es tracta d'una aplicació mòbil que permet identificar qualsevol espectre de llum, ja sigui provinent del Sol o d'una font artificial, i reproduir-lo a l'instant en una làmpada desenvolupada per la companyia, situada en qualsevol punt del món.
Aquesta tecnologia s'aplica a tots els àmbits on la llum i les seves propietats representen un valor fonamental per a la seva activitat, com la il·luminació professional per a museus, el comerç minorista, la salut, les piscifactories, la biologia o la investigació fotònica, entre d'altres.
Ledmotive, de Sant Adrià de Besòs, és una de les 60 empreses catalanes presents a l'estand Catalonia de la Generalitat al Mobile World Congress.
La companyia va néixer el 2012 com una spin-off de de l'Institut de Recerca en Energia de Catalunya (IREC).
Segons el seu fundador, Josep Carreras, "la tecnologia Ledmotive obre una nova era d'il·luminació controlable i digital: som la primera empresa en el món que està enllaçant la reproducció precisa d'espectres de llum amb l'Internet of Things (IoT)."
És el primer any que són presents al Mobile World Congress, fet que, segons Carreras, els ofereix "una oportunitat única per mostrar al món com les tecnologies de la informació i les comunicacions interaccionen amb els sistemes d'il·luminació, per dotar les cases, les ciutats i les societats de llum, no només energèticament eficient, sinó també respectant les seves necessitats i preferències".
Ledmotive preveu començar a comercialitzar aquesta tecnologia la segona meitat de l'any, tot i que ja ha desenvolupat diversos prototips des del 2012.
De fet, els seus dispositius han format part d'una exposició a la National Gallery de Londres.
L'empresa, que va ser una de les vuit guanyadors del Fondo de Emprendedores de la Fundació Repsol el 2013, ja ha patentat la tecnologia a 16 països i està en procés d'acceptació en uns altres vuit.
Ledmotive presenta al MWC una nova tecnologia LED connectada a internet que permet reproduir la llum del Sol
La companyia, de 55 treballadors, ha presentat l'aplicació al Mobile World Congress estudiant la possibilitat de portar aquest servei a ciutats europees com París, Londres o Roma i al Brasil.
• La companyia, de 55 treballadors, ha presentat l'aplicació al Mobile World Congress estudiant la possibilitat de portar aquest servei a ciutats europees com París, Londres o Roma i al Brasil.
• Aparca&Go és una de les 60 empreses que participaran al Mobile World Congress fins dijous vinent a través de l'Estand Catalonia de la Generalitat de Catalunya.
Barcelona 3 de març de 2015. – L'empresa catalana Aparca&Go ha presentat al Mobile World Congress l'aplicació mòbil que permet guiar els conductors fins les places d'aparcament lliures més properes, reservar-les i entrar i sortir del pàrquing de manera automàtica.
La companyia ja és present a 200 aparcaments de Barcelona i Madrid amb l'objectiu d'arribar als 400 aquest 2015.
L'empresa ja compta amb més de 120.000 usuaris i 8.000 empreses que utilitzen aquest servei, i estan estudiant la possibilitat de portar l'aplicació a ciutats europees com París, Londres o Roma i al Brasil.
Aparca&Go és una de les 60 empreses que participen al Mobile World Congress fins aquest dijous a través de l'Estand Catalonia de la Generalitat de Catalunya.
El CEO de la companyia, Jaime Escamilla, assegura que "és el primer any que anem al MWC: volem aprendre i conèixer empreses del sector que ens ajudin a créixer".
"Volem passar de ser una empresa tradicional a una totalment tecnològica, perquè creiem que a mesura que avanci la tecnologia podrem evolucionar per millorar el nostre servei", destaca.
Aparca&Go va néixer el 2009 amb un equip de 10 persones.
Va començar oferint serveis d'aparcament al costat dels aeroports de Barcelona i Madrid, i després van començar a obrir-ne al costat d'estacions de trens com la d'Atocha o la de Sants.
Segons explica Escamilla, "la idea de negoci la vam tenir un dia que vam haver de pagar 300 euros de pàrquing després de deixar el cotxe a l'aeroport.
El caixer no funcionava i vaig haver de desplaçar-me més d'un quilòmetre.
El 2014, després de comprar una empresa de quatre emprenedors, van començar a oferir el servei d'aparcament que han presentat al MWC, que permet aparcar el cotxe en uns 200 pàrquings de Barcelona i Madrid de manera "més còmoda i econòmica", tal com subratlla el CEO d'Aparca&Go.
Actualment l'empresa compta amb 55 treballadors.
L'any passat va facturar 4,4 milions d'euros i l'objectiu és arribar als 6,5 milions d'euros aquest 2015.
Aparca&Go presenta al MWC la seva app per entrar, sortir i pagar els pàrquings de manera automàtica
Han signat un acord amb la firma japonesa Maruishi Pharma per a la comercialització d'un anestèsic injectable d'última generació en el segon mercat farmacèutic més important del món.
• Han signat un acord amb la firma japonesa Maruishi Pharma per a la comercialització d'un anestèsic injectable d'última generació en el segon mercat farmacèutic més important del món.
• La firma de l'acord ha tingut lloc en el marc de la missió empresarial organitzada recentment per la Generalitat de Catalunya a Japó i Corea del Sud.
• S'estima que el primer producte, d'ús hospitalari, es comercialitzarà el 2016 una vegada acabats els tràmits de registre.
Les empreses farmacèutiques catalanes Reig Jofre i Kern Pharma han signat un acord amb la japonesa Maruishi Pharma que els permetrà entrar al mercat japonès amb l'objectiu de comercialitzar-hi un anestèsic injectable d'última generació i d'ús hospitalari.
Japó és el segon mercat farmacèutic més important del món.
La signatura de l'acord ha tingut lloc en el marc de la missió empresarial organitzada del 23 al 28 de febrer per la Generalitat de Catalunya al Japó i Corea del Sud, que va comptar amb la participació de 57 empreses i entitats catalanes de diversos sectors.
Reig Jofre i Kern Pharma desenvoluparan conjuntament els productes per tal de combinar les capacitats tecnològiques especialitzades de les dues companyies.
En aquest sentit, Kern Pharma aportarà a l'acord la seva capacitat de síntesi de principis actius, mentre que Reig Jofre afegirà valor al producte mitjançant la liofilització d'aquests principis per garantir una major estabilitat i el seu ús en format injectable.
Les dues empreses col·laboren des del 2010 per a la penetració en mercats internacionals com Europa, Llatinoamèrica i Canadà.
El contracte firmat amb Maruishi Pharma té un valor addicional ja que, al tractar-se de productes narcòtics, el projecte ha estat especialment complex degut als requisits regulatoris tant europeus com japonesos.
Les empreses confien que l'acord generi noves oportunitats de negoci al mercat asiàtic en el futur.
Segons Ignasi Biosca, conseller delegat de Reig Jofre, "portem des del 2012 treballant per entrar al Japó, un país que té uns alts nivells d'exigència regulatòria i de qualitat.
Disposar d'una primera família de productes aprovada al mercat japonès, i de la mà d'un soci com Maruishi, ens obrirà noves oportunitats per introduir altres productes fruit de la nostra investigació interna en aquest mercat en els propers anys".
De la seva banda, Raúl Díaz- Varela, conseller delegat de Kern Pharma, destaca que "aquest contracte amb Maruishi Pharma és especialment important ja que el Japó és el segon mercat farmacèutic del món, amb un potencial de creixement important i molt complex per a companyies estrangeres".
Les empreses del sector farmacèutic Reig Jofre i Kern Pharma entren al mercat japonès
La farmacèutica ha rebut el guardó per la compra i posterior fusió amb la Societat Natraceutical, en una operació valorada en 93,5M€ i que l'ha convertit en la cinquena empresa farmacèutica espanyola cotitzada per volum de venda.
El conseller d'Empresa i Ocupació, Felip Puig, ha entregat aquest dilluns el Premi AGC a la Millor Operació Corporativa de l'any 2014 a l'empresa farmacèutica catalana Reig Jofre.
La companyia ha rebut el guardó per la compra i posterior fusió amb la Societat Natraceutical, en una operació valorada en 93,5M€ i que l'ha convertit en la cinquena empresa farmacèutica espanyola cotitzada per volum de venda.
Felip Puig ha destacat que "un dels reptes de l'economia i del nostre país és ser valents per pensar en gran, arriscar i créixer".
"Generar sinèrgies en processos productius i guanyar pes per accelerar els processos d'internacionalització i innovació és l'ambició que la nostra economia necessita", ha dit.
Ha recollit el premi Ignasi Biosca, actual conseller delegat de Reig Jofre i nét del fundador, en un acte celebrat a ESADE.
Felip Puig entrega el Premi AGC a la Millor Operació Corporativa a l'empresa catalana Reig Jofre
En un acte al Badalona Centre Internacional de negocis (BCIN), l'APMC també ha guardonat el director de SEAT Espanya, Mikel Palomera, com a millor directiu de l'any 2015
El conseller d'Empresa i Ocupació, Felip Puig, ha entregat aquest dimarts al Renault Twingo el premi de millor cotxe de l'any a Catalunya 2015 per l'Associació de Premsa de Motor de Catalunya (APMC).
En un acte al Badalona Centre Internacional de negocis (BCIN), l'APMC també ha guardonat el director de SEAT Espanya, Mikel Palomera, com a millor directiu de l'any 2015.
Puig, acompanyat pel director general d'Indústria, Antoni Ma.
Grau, ha ressaltat durant l'entrega de premis la importància del sector de l'automòbil per a l'economia catalana, subratllant que aquesta indústria "genera més d'un 7% de la riquesa del país i 100.000 llocs de treball directes i indirectes".
El conseller ha destacat la presència a Catalunya de SEAT i Nissan i les infraestructures de "primer nivell" com el Circuit de Catalunya o IDIADA.
Felip Puig ha assegurat que "la indústria és la nostra gran prioritat, és el motor de la nostra economia, genera llocs de treball de qualitat i és l'element tractor de la innovació i el desenvolupament d'un model econòmic de més compromís social".
L'any passat, l'Associació de Premsa de Motor de Catalunya va premiar el SEAT León com a millor cotxe de l'any 2014 i Guillermo Fadda d'Audi Espanya com a millor directiu.
Felip Puig entrega al Renault Twingo el premi de millor cotxe de l'any per l'Associació de Premsa de Motor de Catalunya
L'antena estarà ubicada al Cambridge Innovation Center i treballarà per buscar empreses catalanes interessades en projectes d'R+D americans, identificar oportunitats internacionals d'innovació i emprenedoria i enfortir les col·laboracions amb institucions de Massachusetts.
• L'antena estarà ubicada al Cambridge Innovation Center i treballarà per buscar empreses catalanes interessades en projectes d'R+D americans, identificar oportunitats internacionals d'innovació i emprenedoria i enfortir les col·laboracions amb institucions de Massachusetts.
• La nova antena reforça les actuacions de l'oficina de Nova York i completa la xarxa de 35 Oficines de Comerç i d'Inversions de la Generalitat a l'estranger.
La Generalitat de Catalunya ha obert una antena tecnològica a Boston (Massachusetts) amb l'objectiu de fomentar la col·laboració entre empreses catalanes i americanes en projectes d'R+D i innovació.
D'aquesta manera, se suma a la xarxa d'Oficines de Comerç i d'Inversions de la Generalitat a l'estranger, que ja compta amb 35 oficines.
20 d'aquestes ja desenvolupen tasques d'innovació i emprenedoria internacional.
Ubicada al Cambridge Innovation Center, l'antena reforçarà les actuacions de l'Oficina de Comerç i d'Inversions d'ACCIÓ a Nova York.
Així, buscarà empreses americanes interessades en projectes d'R+D col·laboratius amb companyies catalanes -i a la inversa-, identificarà oportunitats d'innovació i emprenedoria per a companyies del nostre país, organitzarà missions d'empreses catalanes a la zona i fomentarà la mobilitat d'investigadors catalans en centres tecnològics i de recerca nord-americans.
També identificarà programes internacionals de suport als projectes d'innovació i promourà activitats bilaterals per incentivar la cooperació entre l'estat de Massachusetts i Catalunya.
L'antena posarà l'accent, sobretot, en els camps de la manufactura avançada, les tecnologies relacionades amb el medi ambient, la biotecnologia i les TIC.
Treballarà per establir aliances amb el Massachusetts Institute of Technology (MIT) i amb incubadores i acceleradores d'empreses d'àmbit internacional ubicades a la zona.
Segons la consellera delegada d'ACCIÓ, Núria Betriu, l'obertura d'aquesta antena "és un pas endavant en l'impuls de la internacionalització de la innovació i l'emprenedoria catalana.
Volem intensificar la nostra presència en un estat que compta amb una de les indústries més avançades del món i amb un ric ecosistema innovador.
És una zona amb una forta concentració d'universitats de renom internacional, com Harvard o el MIT, un dels clústers mèdics i biotecnològics més importants del món i centres tecnològics de primer nivell especialitzats en TIC, energies renovables i la manufactura avançada, entre d'altres".
La Generalitat obre una antena tecnològica a Boston per impulsar la internacionalització de la innovació i la tecnologia catalana
Mitjançant el programa Tecniospring INDUSTRY d'ACCIÓ, cofinançat per la Comissió Europea, es finança fins el 100% la contractació de talent per promoure l'R+D empresarial i la transferència tecnològica a Catalunya.
El Departament d'Empresa i Coneixement de la Generalitat de Catalunya ha activat una nova edició del programa Tecniospring INDUSTRY d'ACCIÓ -l'agència per a la competitivitat de l'empresa- per promoure la incorporació de talent experimentat a les empreses i agents d'R+D catalans amb el segell TECNIO.
Amb un pressupost de 3,3 milions d'euros cofinançats entre ACCIÓ i la Comissió Europea, aquesta iniciativa finança fins el 100% la contractació d'investigadors amb l'objectiu de promoure d'R+D empresarial i la transferència de tecnologia a Catalunya.
D'aquesta manera, empreses, startups i agents d'R+D amb el segell TECNIO (com centres tecnològics, grups de recerca universitaris o centres de recerca) poden incorporar durant dos anys investigadors experimentats catalans o de qualsevol nacionalitat per dur a terme projectes d'R+D i innovació.
La iniciativa també contempla l'opció que durant el primer any l'investigador faci una estada a l'estranger en una universitat, centre tecnològic o departament d'R+D i que el segon any s'incorpori a l'organització catalana.
L'ajut cobreix la totalitat del cost del personal investigador i altres despeses com ara la sol·licitud de patents o la difusió de resultats derivades de la realització del projecte.
Aquesta convocatòria permetrà la contractació de 24 investigadors, que se sumen als 134 contractes que s'han gestionat des que va néixer aquesta iniciativa.
Fins ara, el 72% dels investigadors han estat contractats per l'empresa o el centre tecnològic quan han acabat el projecte.
A més, des del 2013, aquest programa també ha suposat la creació de 2 spin-offs, la sol·licitud de 22 patents i l'acord amb 48 entitats com el Massachusetts Institute of Technology (MIT) d'Estats Units, la Universitat de Stanford dels Estats Units o l'Institut Fraunhofer d'Alemanya per fomentar la mobilitat del personal investigador que posteriorment s'ha incorporat a empreses o agents catalans.
La convocatòria d'enguany forma part de la tercera edició del programa (2019-2024) en el marc del Marie Sklodowska-Curie de l'Horitzó 2020 de la Comissió Europea.
ACCIÓ va presentar candidatura i la CE va aprovar cofinançar aquesta iniciativa d'entre 78 sol·licituds de la Unió Europea i països associats.
Així, fins el 2024, mitjançant el Tecniospring es facilitarà la contractació de 72 investigadors amb un pressupost total d'11 milions d'euros.
Les empreses, startups i agents d'R+D interessats poden presentar una sol·licitud en aquest enllaç.
Fins el 2024, mitjançant el Tecniospring es facilitarà la contractació de 72 investigadors